KIRJALLINEN KYSYMYS E-1351/02

esittäjä(t): Alexander de Roo (Verts/ALE)ja Erik Meijer (GUE/NGL) komissiolle

(13. toukokuuta 2002)

Aihe: Moottoritien SofiaKulata vaihtoehtoiset reitit

Bulgaria on valinnut Sofian ja Thessalonikin välisen moottoritien rakentamista varten reitin, joka kulkee Struman laakson läpi Kresnan kaupungin kohdalla. Alun perin tämän tien rakentamista varten oli viisi vaihtoehtoa, mutta todellinen valinta näyttää rajoittuvan vain yhteen vaihtoehtoon (nykyisen tien laajentamiseen ja muuttamiseen), joka seuraa Struma-jokea niin sanotun Kresnan solan kautta.

Komissio on epäilemättä selvillä tutkimuksesta nimeltä E 79 Highway Sofia Kulata Motorway Feasibility Study & Design (SPEA Ingegneria Europea, marraskuu 2000), jossa hylätään kaksi mahdollista vaihtoehtoa suunnitellun moottoritien rakentamiseksi, koska niiden kustannuksista tulisi liian korkeat. Tutkimuksessa ei kuvata lainkaan kahta vaihtoehtoista Kresnan laakson läpi kulkevaa reittiä.

1. Mitä mieltä komissio on tämän kaksisivuisen tutkimuksen laadusta? Tutkimukselle myönnettiin 394 000 euron suuruinen avustus Phare-varoista.

Vastauksessaan Erik Meijerin (E-3147/00(1)) ja Alexander de Roon (E-0220/01(2)) kirjallisiin kysymyksiin komissio viittaa tulevaan ympäristövaikutusten arviointikertomukseen, joka on

ilmestynyt vuoden 2001 joulukuun lopulla. Bulgarialaiset ympäristöjärjestöt ovat esittäneet rajua kritiikkiä tätä arviointikertomusta kohtaan, jossa vaihtoehtoja ei ole tutkittu asianmukaisesti ja jossa lintu- ja luontotyyppidirektiivin lähtökohtia ei juurikaan ole otettu huomioon.

2. Mitä mieltä komissio on tämän arviointikertomuksen laadusta?

(1) EYVL C 174 E, 19.6.2001, s. 20.

(2) EYVL C 261 E, 18.9.2001, s. 65.

Margot Wallströmin komission puolesta antama vastaus

(20. kesäkuuta 2002)

Phare-sopimuksen alkuperäisissä Sofian ja Kulatan välisen E-79-moottoritien toteutettavuustutkimusta ja suunnitteluhanketta koskevissa toimintaohjeissa SPEA:a ei ollut vaadittu etsimään vaihtoehtoja olemassa olevan E-79-tien linjauksen ja maapohjan ulkopuolelta tutkittaessa Struman moottoritien Kresnan ja Kulatan välistä osuutta. Niissä vaadittiin kuitenkin ottamaan huomioon suojeltujen kasvien olemassaolo Struman jokisolassa. Silloinen käsitys oli, että tämä sola, jonka läpi nykyinen tie kulkee, ei ole suojeltu alue mutta että osa siitä (Tisatan luonnonsuojelualue) on rekisteröity Corinen osa-alueeksi.

Struman moottoritien toteutettavuuskertomuksen luonnos, joka sisältää ympäristövaikutusten arvioinnin, toimitettiin komissiolle joulukuussa 2000. Komissio ei hyväksynyt toimitettua kertomusta ympäristövaikutusten arvioinnista, koska sen katsottiin olevan puutteellinen. Bulgarian ympäristö- ja vesiministeriö päätti myös hylätä ehdotetun ympäristövaikutusten arviointia koskevan kertomuksen vastaavin perustein.

Toteutettavuuskertomuksen luonnokseen sisältyi myös hyvin alustava arvio toteutettavuustutkimusta edeltävällä tasolla vaihtoehtoisista käytävistä, jotka kiertäisivät Kresnan solan. Kuten toteutettavuuskertomusluonnoksessa on todettu, SPEA suoritti tämän alustavan arvioinnin omasta aloitteestaan ja ilmeisesti Bulgarian tiehallinnon suullisesta pyynnöstä. Joka tapauksessa komissio ei hyväksynyt tätä, koska vaihtoehtoja ei ollut tutkittu riittävästi. Sekä SPEA että Bulgarian tiehallinto vahvistavat, että tämän hyvin alustavan arvioinnin tuottamisesta ei ollut tehty mitään lisäsopimusta tai suoritettu maksua.

Mitään Pharen rahoittamaa täydentävää tutkimusta ei ole tehty nykyisen E-79-käytävän ulkopuolisten vaihtoehtoisten reittien määrittämiseksi eikä mitään tämäntyyppistä hanketta ole ehdotettu rahoitettavaksi yhteisön välineistä. Jos tällaisia ehdotuksia tehtäisiin, komissio olisi varmasti valmis harkitsemaan niitä.

SPEA sai valmiiksi Struman moottoritien alustavan ympäristövaikutusten arvioinnin marraskuussa 2001 ja toimitti sen ympäristö- ja vesiministeriölle. Bulgarian lainsäädännön edellyttämät julkiset kuulemistilaisuudet järjestettiin sen jälkeen maaliskuussa 2002, ja niihin osallistui asiasta kiinnostuneita julkisia organisaatioita ja kansalaisjärjestöjä. Ympäristö- ja vesiministeriö tutkii ympäristövaikutusten arviointia vielä kuulemistilaisuuksien valossa eikä komission tiedossa ole, että vielä olisi tehty mitään päätöksiä.

Komissio osallistuu prosessiin vasta sen jälkeen, kun Bulgarian sisäinen menettely on päättynyt.